CELEX: 62021TN0225
Language: sk
Date: 2021-04-27 00:00:00
Title: Vec T-225/21: Žaloba podaná 27. apríla 2021 – Ryanair/Komisia

14.6.2021   
            
            
               SK
            
            
               Úradný vestník Európskej únie
            
            
               C 228/40
            
         
      Žaloba podaná 27. apríla 2021 – Ryanair/Komisia
      (Vec T-225/21)
      (2021/C 228/53)
      Jazyk konania: angličtina
      
         Účastníci konania
      
      
         Žalobkyňa: Ryanair DAC (Swords, Írsko) (v zastúpení: E. Vahida, F-C. Laprévote, S. Rating, V. Blanc a I. Metaxas-Maranghidis, advokáti)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie žalovanej zo 4. septembra 2020 o štátnej pomoci SA.58114 (2020/N) – Taliansko – Pomoc COVID-19 v prospech spoločnosti Alitalia (1) a
               
            
                  —
               
               
                  zaviazal žalovanú na náhradu trov konania.
               
            
         Dôvody a hlavné tvrdenia
      
      Na podporu svojej žaloby, žalobkyňa uvádza päť žalobných dôvodov.
      
                  1.
               
               
                  Prvý žalobný dôvod je založený na tom, že žalovaná zneužila svoje právomoci a nesprávne uplatnila článok 107 ods. 2 písm. b) ZFEÚ tým, že uprednostnila preskúmanie pomoci a zmrazila svoje vyšetrovanie protiprávnej pomoci na záchranu poskytnutej spoločnosti Alitalia v rokoch 2017 a 2019.
               
            
                  2.
               
               
                  Druhý žalobný dôvod je založený na tom, že žalovaná nesprávne uplatnila článok 107 ods. 2 písm. b) ZFEÚ a dopustila sa zjavne nesprávneho posúdenia pri preskúmaní proporcionality pomoci vo vzťahu ku škode spôsobenej krízou COVID-19.
               
            
                  3.
               
               
                  Tretí žalobný dôvod vychádza z toho, že žalovaná porušila konkrétne ustanovenia ZFEÚ a všeobecné zásady európskeho práva, ktoré sú základom liberalizácie leteckej dopravy v EÚ od konca 80. rokov (t. j. zákaz diskriminácie, slobodné poskytovanie služieb – uplatnené na leteckú dopravu prostredníctvom nariadenia č. 1008/2008 (2) – a sloboda usadiť sa).
               
            
                  4.
               
               
                  Štvrtý žalobný dôvod je založený na tom, že žalovaná napriek vážnym ťažkostiam nezačala formálne vyšetrovacie konanie a porušila procesné práva žalobkyne.
               
            
                  5.
               
               
                  Piaty žalobný dôvod je založený na tom, že žalovaná porušila svoju povinnosť odôvodnenia.
               
            
         (1)  Ú. v. EÚ C 41, 2021, s. 6.
      
         (2)  Nariadenie Európskeho parlamentu a Rady (ES) č. 1008/2008 z 24. septembra 2008 o spoločných pravidlách prevádzky leteckých dopravných služieb v Spoločenstve (prepracované znenie) (Ú. v. EÚ L 293, 2008, s. 3– 20 ).